
1. Lucrările summit-ului UE de la Barcelona 

 

Şefii de stat şi de guvern europeni au deschis, la 15 martie a.c., un summit de două zile consacrat reformelor economice, al cărui principal obiectiv a fost acela de a convinge Franţa să semneze un acord privind liberalizarea totală a pieţelor de gaze şi electricitate.

Prima zi a lucrărilor a fost marcată de o serie de manifestaţii organizate de mişcările antiglobalizare şi de numeroase organizaţii care combat “virusul liberal”. 

Fiecare reprezentant al statelor membre şi-a reafirmat în cadrul şedinţei inaugurale susţinerea de principiu faţă de obiectivul definit în martie 2000, la Lisabona, acela de a face din Uniunea Europeană “economia cea mai competitivă din lume până în anul 2010”.

Analiştii au remarcat faptul că şeful statului francez, Jacques Chirac, şi primul-ministru, Lionel Jospin, candidaţi în cursa prezidenţială din Franţa, au fost obligaţi să îşi unească forţele pentru a-şi apăra viziunea privind “o deschidere progresivă şi controlată a acestor pieţe”, singura manieră, potrivit oficialilor francezi, “de a păstra perenitatea serviciilor publice”. 

*

Pe parcursul dezbaterilor, şefii de stat şi de guvern ai celor 15 state membre ale Uniunii Europene şi-au exprimat speranţa că trimisul special al SUA în Orientul Mijlociu, generalul Anthony Zinni, va reuşi să obţină o încetare a focului între palestinieni şi israelieni. 

Ministrul de externe spaniol, Josep Pique, a cărui ţară deţine preşedinţia UE în primul semestru al anului 2002, a afirmat că, în declaraţia finală a summit-ului de la Barcelona este elogiată în mod deosebit misiunea de mediere condusă de emisarul american în regiune. 

La rândul său, primul ministru spaniol, Jose Maria Aznar, a subliniat necesitatea unei acţiuni pe plan “politic, economic şi de securitate” astfel încât procesul din Orientul Mijlociu “să capete un orizont politic”, într-un moment în care UE este “extrem de preocupată” de escaladarea tensiunilor din regiune. 

Şeful guvernului spaniol a pledat în favoarea aplicării recentei Rezoluţii 1397 a Consiliului de Securitate al Naţiunilor Unite (care foloseşte pentru prima dată sintagma “stat palestinian”) şi a implementării propunerilor avasate de prinţul moştenitor al Arabiei Saudite, Abdullah, care reprezintă “o şansă clară pentru pace” şi ar trebui sprijinită atât de Liga Arabă, cât şi de Israel. 

Jose Maria Aznar a reamintit că UE sprijină “crearea unui stat palestinian democratic, viabil şi independent”, recunoaşte dreptul Israelului “de a trăi în frontiere sigure şi recunoscute, garantate prin acorduri internaţionale” şi condamnă terorismul în regiune, împotriva căruia Autoritatea Naţională Palestiniană este chemată să acţioneze.

*

Şefii de stat şi de guvern ai “celor 15” au decis, în cadrul lucrărilor, să pună în aplicare o reformă de funcţionare a summit-urilor europene şi consiliilor miniştrilor UE, destinată să intre în vigoare după viitorul summit european de la Sevilla, din luna iunie a.c. 

“Cei 15” au decis să constituie un comitet ad-hoc, prezidat de secretarul general al Consiliului, Javier Solana, care să fie însărcinat cu pregătirea unui raport “de concluzii” pentru summit-ul de la Sevilla. 

“Summit-urile trebuie să fie centrate din nou, pe orientarea generală a politicii UE şi pe deciziile strategice, pentru a nu mai fi “o instanţă” de apel când consiliile miniştrilor nu au putut să se pună de acord”, a precizat J. Solana. 

*

“Cei 15” au decis că UE este gata să preia, prin forţa europeană de apărare, operaţiunea Amber Fox din Macedonia, cu condiţia să se ajungă la un acord cu Grecia în privinţa cooperării NATO-UE în această operaţiune, se arată în concluziile summit-ului UE.

Liderii celor 15 state au afirmat “disponibilitatea UE de a prelua responsabilitatea unei operaţiuni” care să succeadă celei a NATO “ceea ce înseamnă că sunt necesare acorduri între NATO şi UE pentru cooperarea în acest domeniu”, se arată în concluzii. “Intervenţia militară a UE nu ar putea avea loc decât după alegerile din Macedonia şi la solicitarea guvernului acestui stat”, se mai menţionează în textul citat.

Liderii statelor membre UE “cer comitetelor militare şi politice ale UE să pregătească, începând de acum, în consultare cu NATO, opţiunile care ar permite UE să ia deciziile potrivite”.

Grecia blochează din luna decembrie 2001 concluziile unui acord între NATO şi UE asupra folosirii de către UE a capacităţilor de planificare a NATO în cazul unei operaţiuni militare europene. 

2. Situaţia din Orientul Mijlociu. Rezoluţia Consiliului de Securitate al ONU 1397/13 martie 2002

Analiştii constată că bilanţul conflictului din Orientul Mijlociu devine din ce în ce mai deprimant: treizeci şi nouă de morţi într-o singură zi - acesta este bilanţul zilei de 12 martie a.c. pentru Israel şi teritoriile palestiniene, unde armata israeliană ocupa încă aproape în întregime oraşul palestinian Ramallah, cu două zile înaintea sosirii trimisului special american Anthony Zinni.

Preşedintele palestinian, Yasser Arafat, a apreciat că misiunea generalului american, destinată reducerii violenţelor, are puţine şanse de a reuşi. La Amman, vicepreşedintele american, Dick Cheney, aflat în vizită oficială în regatul haşemit, a afirmat că Statele Unite sunt decise să rezolve conflictul israeliano-palestinian.

Prin mijloacele militare deplasate la faţa locului, operaţiunea israeliană de la Ramallah este cea mai vastă lansată de armată de la declanşarea Intifadei, în septembrie 2000. În urma noilor operaţiuni israeliene, Autoritatea Palestiniană a cerut Consiliului de Securitate al ONU să trimită “imediat” observatori internaţionali în teritoriile palestiniene. Consiliul de Securitate a lansat o serie de consultări cu uşile închise, referitoare la situaţia din Orientul Mijlociu, având ca obiectiv adoptarea unei rezoluţii - a cărei aplicare în practică este în principiu obligatorie. 

În urma unui vot, considerat istoric, care a avut loc în cursul nopţii de 12-13 martie a.c., în urma unor îndelungi consultări, Consiliul de Securitate al ONU a menţionat pentru prima dată într-o rezoluţie a sa sintagma de “stat palestinian”. Rezoluţia are la bază ideea “unei regiuni în care două state, Israel şi Palestina, trăiesc alături, în interiorul unor frontiere recunoscute şi sigure”. 

Rezoluţia 1397, a cărei prezentare, de către Statele Unite, a constituit, conform analiştilor şi observatorilor, o lovitură de teatru, a fost adoptată cu 14 voturi “pentru” şi o abţinere, din partea Siriei, care ocupă un loc nepermanent în Consiliu.

Reprezentantul sirian, Mikahil Wehbe, a explicat poziţia ţării sale prin faptul că rezoluţia “este slabă” şi “nu menţionează problema ocupaţiei israeliene”.

În preambulul rezoluţiei, Consiliul “îşi exprimă îngrijorarea faţă de evenimentele tragice şi violente care au loc din septembrie 2000, mai ales în ceea ce priveşte atacurile recente şi creşterea numărului victimelor”. “Subliniind necesitatea pentru părţile implicate în conflict de a fi asigurată securitatea civililor”, rezoluţia insistă şi “asupra necesităţii respectării normelor universal recunoscute ale dreptului internaţional umanitar”. 

Rezoluţia “cere încheierea, imediat, a tuturor actelor de violenţă, ceea ce include toate formele de teroare, provocare, incitare şi distrugere”. Textul acesteia “lansează un apel către cele două părţi, israelieni şi palestinieni, precum şi liderilor lor, să coopereze în aplicarea planului lui George Tenet şi a recomandărilor din raportul Mitchell care se bazează pe reluarea negocierilor în vederea găsirii unei soluţii politice”.

Consiliul de Securitate “şi-a exprimat susţinerea în ceea ce priveşte eforturile secretarului general şi ale altor personalităţi care ajută părţile să înceteze violenţele şi să reia procesul de pace”.

Rezoluţia “salută contribuţia” prinţului moştenitor saudit Abdallah ben Abdel Aziz care a condiţionat recunoaşterea completă a Israelului de către ţările arabe de retragerea armatei israeliene din teritoriile ocupate.

De asemenea, ea “salută şi încurajează eforturile diplomatice ale trimişilor speciali americani, ai Uniunii Europene şi ai Coordonatorului Special al Naţiunilor Unite, dar şi a celorlalte persoane care doresc instaurarea unei păci complete, juste şi durabile în Orientul Mijlociu”.

*

John Negroponte, ambasadorul Statelor Unite la Naţiunile Unite, a declarat că rezoluţia americană care menţionează “două state, Israel şi Palestina” reprezintă o “iniţiativă în vederea găsirii unui consens în ceea ce priveşte rolul Israelului în Orientul Mijlociu”.

Reprezentantul american, care s-a adresat presei la finalul votului, a explicat că nu se poate vorbi despre o schimbare a politicii SUA în condiţiile în care preşedintele George W. Bush a vorbit, deja, de existenţa statului palestinian.

*

Reprezentantul Israelului la ONU, Yehuda Lancry, a apreciat drept “pozitivă” acestă rezoluţie care oferă, pentru prima dată, un orizont politic Rezoluţiilor 242 şi 338 ale ONU privind instaurarea păcii în schimbul retragerii israeliene din teritoriile ocupate.

*

Secretarul Guvernului palestinian, Ahmed Abdelrahmane, a afirmat, că rezoluţia Consiliului de Securitate al ONU reprezintă “un progres pentru lupta de rezistenţă a poporului palestinian”.

El a adăugat că acest text constituie “un sprijin internaţional puternic în ceea ce priveşte rezistenţa poporului palestinian în faţa maşinii de război israeliene”.

A. Abdelrahmane a reamintit faptul că preşedintele George W. Bush şi-a anunţat deja viziunea asupra unui stat palestinian, alături de statul evreu, în cadrul discursului rostit, la sfârşitul anului 2001, în faţa Adunării Generale a ONU.

 

3. Situaţia din Republica Moldova. Propunerea de rezoluţie a Parlamentului European din 13 iunie 2002 

 

Parlamentul European a adoptat, la 14 martie a.c., la Bruxelles, o propunere de rezoluţie cu privire la respectarea drepturilor omului în Republica Moldova.

În document, care a fost votat la solicitarea Partidului Popular European şi Democraţilor Europeni, se face apel la Guvernul şi Parlamentul R. Moldova de “a se abţine de la decizii care ar pune în pericol stabilitatea socială şi politică în ţară şi de a continua procesul de reforme economice şi sociale drept dovadă a sincerităţii autorităţilor moldovene faţă de obligaţiile internaţionale asumate în Acordul de Colaborare şi Parteneriat dintre R.Moldova şi UE”.

De asemenea, deputaţii europeni au cerut autorităţilor Republicii Moldova să respecte întocmai regulamentele şi procedurile democratice de bază, să garanteze respectarea drepturilor omului şi statul de drept, şi să nu abuzeze de faptul că reprezintă majoritatea politică pentru a dizolva opoziţia democratică.

Menţionând că Europa “urmăreşte cu îngrijorare conflictele de principiu şi problemele democraţiei dintre Guvern şi Partidul Popular Creştin Democrat”, parlamentarii europeni au condamnat încercările Guvernului de a suprima opoziţia prin suspendarea PPCD şi de a ridica imunitatea liderilor acestui partid. Aceştia “salută faptul că cererile opoziţiei parlamentare sunt apărate într-un mod deschis şi paşnic”.

Parlamentul European s-a arătat, de asemenea, îngrijorat de intenţia autorităţilor comuniste de a introduce limba rusă drept o a doua limbă oficială şi de decizia cu privire la obligativitatea studierii limbii ruse în sistemul de învaţământ al Republica Moldova. În acelaşi timp, PE s-a arătat reticient faţă de noua reformă administrativă a ţării, care presupune întoarcerea la structura sovietică de administrare locală.

Forul european a mai notat lipsa de succese economice în R.Moldova, reiterând cu regret că fosta republică sovietică este, în prezent, cea mai săracă ţară de pe continentul european. Deputaţii au îndemnat Guvernele României şi Rusiei “să nu se implice în această situaţie dificilă şi fragilă din R.Moldova, şi să facă tot posibilul - împreună cu UE şi alte instituţii europene - pentru dezvoltarea durabilă şi paşnică a tuturor ţărilor din regiune”.

De asemenea, Consiliul Europei şi Comisia Europeană “vor susţine activ procesul de soluţionare a conflictului transnistrean în cadrul mandatului OSCE”.

În finalul rezoluţiei, Parlamentul European cere preşedintelui acestui organism să prezinte documentul adoptat Consiliului Europei, Comisiei Europene, OSCE şi guvernelor Moldovei, României şi Rusiei. 

*

Adunarea Parlamentară a Consiliului Europei (APCE) va organiza, la 24 aprilie a.c., dezbateri extraordinare cu privire la situaţia din Republica Moldova.

Decizia a fost luată, la 11 martie a.c., la şedinţa comisiei de monitorizare a Consiliului Europei, de la Budapesta, în cadrul căreia raportorii pentru Republica Moldova, Josette Durieu şi Lauri Vahtre, au prezentat un proiect de raport privind situaţia social-politică din această ţară.

Dezbaterile prevăd analiza acţiunilor regimului de la Chişinău privind suspendarea activităţii PPCD pe o perioadă de 30 de zile, ridicarea imunităţii deputaţilor creştin-democraţi, incompatibilitatea Legii privind statutul deputatului în Parlament cu prevederile Convenţiei Europene a Drepturilor Omului, precum şi situaţia din mass-media moldovene.

Decizia de a organiza dezbateri extraordinare privind situaţia din Republica Moldova a fost votată aproape în unanimitate de reprezentanţii celor 43 de state membre ale Consiliului Europei, cu excepţia Rusiei, care a votat împotrivă, şi a Turciei, care s-a abţinut. Conform procedurii, Republica Moldova nu a participat la vot.

În ultimii şase ani, APCE a organizat dezbateri extraordinare doar cu privire la situaţia din Cecenia, Rusia fiind acuzată că nu respectă drepturile omului în această regiune.

 

4. Lucrările summit-ului Rusia-Ucraina-Republica Moldova

 

Preşedinţii Rusiei, Ucrainei şi Republicii Moldova, Vladimir Putin, Leonid Kucima şi Vladimir Voronin, au convenit, la 17 martie a.c., la Odesa, să lupte împotriva traficului de arme şi droguri la frontierele republicii separatiste transistrene.

Preşedintele Vladimir Voronin a afirmat recent că traficul de arme la frontiera cu Ucraina şi Transnistria se ridică la 2 miliarde de dolari anual. Acesta s-a declarat “mai mulţumit ca oricând de discuţiile purtate” şi a apreciat că “a existat o viziune identică în privinţa modului şi a metodelor de rezolvare a problemei transnistrene”. 

Potrivit declaraţiilor lui V. Voronin, apropiata întâlnire a şefilor departamentelor vamale şi de frontieră ale ţărilor din Comunitatea Statelor Independente, care va avea loc la Chişinău, va fi foarte importantă pentru deblocarea negocierilor privind soluţionarea conflictului transnistrean.

Întâlnirea tripartită de la Odesa a avut loc în lipsa reprezentanţilor Transnistriei. “Liderul acestei republici autoproclamate, Igor Smirnov, nu a fost invitat la reuniune pentru că nu este un şef de stat legitim”, a declarat şeful administraţiei prezidenţial ruse, Aleksandr Voloşin, recunoscând că această problemă nu poate fi rezolvată în lipsa reprezentanţilor separatiştilor.

Pe de altă parte, în cadrul unei conferinţe de presă comune desfăşurate la încheierea întrevederii, cei trei şefi de stat au convenit să-şi intensifice eforturile în lupta împotriva traficului de arme şi droguri la frontierele regiunii separatiste Transnistria. 

Cu ocazia acestei întrevederi, au avut loc întrevederi bilaterale una dintre acestea fiind cea dintre preşedinţii L. Kucima şi V. Putin.

Un subiect abordat în cadrul întrevederii bilaterale ruso-ucrainene a fost dosarul relaţiilor economice dintre cele două ţări, rezultatul convorbirilor bilaterale fiind decizia de accelerare a creării unei zone de liber schimb între cei doi vecini - un proiect mai vechi, dar care până acum nu a fost pus în practică. 

Ucraina şi-a exprimat interesul de a colabora cu Rusia “în domeniul înaltei tehnologii, a energiei şi a transporturilor”. Rusia este principalul partener comercial al Ucrainei, deţinând o cifră de afaceri de 22,6% din totalul exporturilor ucrainene, furnizând 36,9% din importurile acestei ţări în 2001.

 

5. Raportul Comisiei Europeane privind piaţa financiară şi sistemul bancar 

 

Uniunea Europeană a solicita, la 12 martie a.c., celor 13 state candidate la aderare să eficientizeze cadrul de funcţionare al pieţelor financiare şi să consolideze sistemele bancare naţionale, în vederea susţinerii creşterii economice.

Cel mai recent raport al Comisiei Europene, organismul executiv al Uniunii Europene, precizează, că în ţările candidate nu există pericole majore care să le ameninţe stabilitatea financiară.

Pe de altă parte, autorităţile de la Bruxelles avertizează asupra necesităţii menţinerii sub control a deficitelor de cont curent ale acestor ţări, în special în cele în care procesul de privatizare a activelor de stat se va finaliza în curând, eliminând una dintre sursele de venit la buget.

De asemenea, raportul Comisiei Europene recomandă guvernelor statelor aspirante la aderare să monitorizeze îndeaproape nivelul datoriilor denominate în valută ale sectorului corporatist, rezultate în cele mai multe cazuri din ratele ridicate ale dobânzilor practicate în sistemul bancar al respectivelor ţări.

“Stabilizarea condiţiilor macroeconomice în statele candidate este pe cale să se realizeze. Capacitatea lor de a face faţă unor potenţiale riscuri legate de sectorul financiar s-a îmbunătăţit semnificativ”, se menţionează în raport.

Totuşi, Comisia Europeană atrage atenţia asupra necesităţii continuării reformelor structurale în vederea obţinerii unei creşteri economice durabile, şi aceasta mai ales în ţările mai sărace care doresc să devină membre ale Uniunii Europene.

Autorităţile de la Bruxelles mai remarcă faptul că, deşi în creştere, nivelul mediu al Produsului Intern Brut pe cap de locuitor la paritatea puterii de cumpărare se situează, în prezent, la numai 35% din media Uniunii Europene.

Referitor la sectorul bancar din ţările candidate la aderare, Comisia Europeană apreciază că acesta este prea puţin dezvoltat pentru a putea juca un rol major în stimularea economiei, dar anticipează un revers al acestei situaţii, în perioada următoare, în special în contextul investiţiilor străine masive în domeniu.

“În acest moment, sistemul bancar al statelor candidate nu îşi îndeplineşte pe deplin rolul de intermediar şi, în consecinţă, potenţialul său de susţinere a stabilităţii macroeconomice nu este în întregime exploatat”, se precizează în documentul citat.

Activele bancare din ţările care doresc să devină membre ale Uniunii Europene reprezintă, ca procent din Produsul Intern Brut, numai a patra parte din nivelul înregistrat în zona euro. În plus, popularitatea serviciilor de credit este redusă în cele mai multe state, iar preferinţele celor care le utilizează se limitează la împrumuturile de termen scurt.

Pentru consolidarea sistemului bancar, Comisia Europeană recomandă candidatelor aplicarea unui cadru juridic mai eficient şi asigurarea mijloacelor care să permită consolidarea acestuia. “Problemele majore care trebuie soluţionate sunt legate de disponibilitatea instituţiilor financiare şi dimensiunile acestora, acoperirea creditelor, procedura de faliment şi infrastructura juridică”, conchide raportul Comisiei Europene. 

 

6. Reuniunea instituţiilor financiare islamice 

 

“Sistemul bancar din lumea arabă nu a susţinut niciodată financiar grupările teroriste”, au declarat, la 12 martie a.c., o serie de bancheri reuniţi într-o conferinţă a instituţiilor financiare islamice, organizată la Beirut.

“Sistemul nu poate fi utilizat pentru finanţarea grupărilor teroriste pentru că este complet transparent prin însăşi structura sa”, a afirmat şeicul Ebrahim bin Khalifa al Khalifa, preşedintele consiliului de încredere al Organizaţiei pentru Contabilitatea şi Auditul Instituţiilor Financiare Islamice din Bahrein. Oficialul arab a adăugat că băncile islamice trebuie să se conformeze rigorilor Coranului, fiind interzise acordurile de creditare la o rată a dobânzii excesiv de ridicată sau cele preferenţiale, fără plata dobânzii.

Declaraţiile şeicului Ebrahim reprezintă un răspuns la criticile aduse autorităţilor monetare din Orientul Mijlociu de Fondul Monetar Internaţional, care le-a solicitat acestora să impună măsuri de control mai stricte asupra sistemului bancar şi să supravegheze mai atent tranzacţiile derulate.

Oficialii participanţi la conferinţa de la Beirut au mai arătat că instituţiile financiare islamice sunt pe cale să devină cel mai rentabil loc de depozitare a fondurilor deţinute în prezent de investitorii din Orientul Mijlociu în străinătate şi a căror valoare este estimată la 1.000 de miliarde de dolari. O parte din aceste fonduri au revenit deja în regiune, ca urmare a intensificării măsurilor de securitate din domeniul bancar din Occident, după atentatele teroriste din 11 septembrie 2001.

Pe de altă parte, analiştii consideră că băncile islamice controlează, în acest moment, o cotă importantă din activele bancare din întreaga lume, derulând activităţi în 40 de ţări. În opinia unora dintre bancherii prezenţi la Beirut, valoarea depozitelor bancare constituite în instituţiile islamice se ridică la 250 de miliarde de dolari.

Numai sistemul bancar tradiţional din Liban a atras, după atentatele teroriste din Statele Unite, fonduri de aproximativ 800 de milioane de dolari, aparţinînd unor investitori locali, dar care erau păstrate, până la acea dată, în instituţii financiare occidentale. Ca urmare, autorităţile monetare din această ţară au demarat o campanie de încurajare a băncilor islamice în sensul deschiderii în Liban a unor centre de activitate.

“Avem nevoie de un sistem bancar pe măsură”, a declarat Nasser Saidi, prim-viceguvernator al băncii centrale din Liban. De asemenea, oficialul libanez a atras atenţia asupra necesităţii stabilirii unui standard unic care să guverneze sistemul bancar islamic, menit să înlocuiască actualele influenţe de ordin religios din sector. “Este necesar ca acelaşi sistem de control şi supervizare să fie impus atât în cazul instituţiilor islamice, cât şi în cel al băncilor neislamice. Orice altceva înseamnă adoptarea unui standard dublu”, a mai spus N. Saidi.

O altă problemă discutată la Beirut a fost cea a dezvăluirii de către băncile arabe a tranzacţiilor efectuate cu clienţii incluşi pe lista neagră a terorismului, elaborată de autorităţile americane. Instituţiile occidentale s-au arătat, până în prezent, satisfăcute de colaborarea cu băncile islamice în această privinţă. 

Ministrul libanez al finanţelor, Fouad Siniora, a arătat că instituţiile financiare islamice verifică reputaţia clienţilor lor cu mult dinainte de 11 septembrie, pentru că religia le dictează în acest fel. “Citiţi Coranul şi veţi vedea ce reguli avem în ceea ce priveşte munca, ordinea şi ştiinţa”, a adăugat acesta. 

 

7. Planul de reconstrucţie economică a Balcanilor propus de Parlamentul Greciei

 

Parlamentul unicameral al Greciei a adoptat, la 13 martie a.c., o lege care stabileşte regulile de bază ale aplicării unui “plan de reconstrucţie economică a Balcanilor”, aşteptată de aproape trei ani de ţările din regiune, au anunţat surse din cadrul Ministerului Afacerilor Externe.

Această lege “introduce proceduri şi criterii de gestionare a unei sume de 550 de milioane de euro, alocată de Grecia pentru reconstrucţia economică şi socială a statelor din Europa de sud-est”, a precizat Dora Stathopulu, purtător de cuvânt al secretarului de stat însărcinat cu relaţiile economice internaţionale.

Proiectul de lege a suferit câteva modificări în timpul dezbaterii parlamentare, cea mai importantă referindu-se la adăugarea Bosniei-Herţegovina pe lista statelor care vor beneficia de ajutorul Greciei. Iniţial erau prevăzute doar Albania, Bulgaria, Iugoslavia, Macedonia şi România.

Textul adoptat de Parlament nu precizează măsuri specifice pentru fiecare ţară în parte. Totuşi, liderii greci au precizat că RFI, inclusiv Kosovo, va primi cel mai mare ajutor. La sfârşitul anului 2000 se specifica în acest sens suma de 280 de milioane de euro.

Ajutoarele vor fi acordate statelor menţionate, în cadrul acordurilor bilaterale care definesc în mod clar lucrările sau acţiunile care vor fi finanţate. Maxim 20 de procente din valoarea totală pentru fiecare stat pot fi acordate direct, de Ministerul grec al Economiei întreprinderilor naţionale care îşi desfăşoară activitatea în regiune.

Finanţările vor fi acordate în special pentru “realizarea infrastructurilor, dezvoltarea investiţiilor productive, precum şi pentru modernizarea administraţiilor şi susţinerea instituţiilor democratice”, se arată în textul documentului. În acest scop au fost constituite două comisii de urmărire şi evaluare a programelor.

Planul cincinal (2002-2006) de restructurare a Balcanilor a fost iniţiat în iunie 1999, imediat după încheierea războiului din Kosovo, însă pregătirea sa a fost mult întârziată, astfel încât devenise “un nod gordian”.

Preşedintele Asociaţiei industriaşilor din nordul Greciei, Dimitris Symeonidis, a tras un semnal de alarmă, la sfârşitul lunii ianuarie a.c., afirmând că există riscul de a pierde creditele pentru export acordate întreprinderilor greceşti care funcţionează în regiunea balcanică.

Expansiunea societăţilor greceşti în Balcani, care vor beneficia, graţie acestui plan de finanţare privilegiată a celor care îşi desfăşoară activitatea şi investesc în regiune, reprezintă axa centrală a dezvoltării economiei Greciei. Peste 3,4 miliarde de dolari au fost investiţi de întreprinderile greceşti în Balcani, în ultimii zece ani, aceasta constituind 57% din totalul investiţiilor externe ale Greciei. 

 

8. Situaţia din Afganistan

 

Un responsabil american a afirmat, la 14 martie a.c., că operaţiunile de căutare a membrilor Al-Qaida vor continua în Afganistan, şi după încheierea misiunii “Anaconda”, care s-a desfăşurat, în această perioadă, sub forma unor verificări în peşterile din munţii Arma.

Forţele reţelei teroriste Al-Qaida şi ale talibanilor au fost “foarte puternic afectate de recentele lupte, (...) infrastructura lor a fost clar dezorganizată”, a afirmat generalul Paul Mikolashek, comandantul forţelor terestre americane de la baza Bagram.

Generalul american a apreciat, totuşi, că războiul din Afganistan, împotriva reţelei Al-Qaida şi a miliţiilor talibane, este departe de a fi încheiat. “Vom continua să-i căutăm, să-i facem să iasă şi să-i vânăm”, a declarat el. “Fără îndoială, mai există rebeli în diferite regiuni ale ţării, inclusiv în cea unde am intervenit deja”, a adăugat generalul.

Principalul responsabil militar din estul Afganistanului, comandantul Hazrat Ali, a avertizat în legătură cu eventuale regrupări ale trupelor Al-Qaida şi ale talibanilor în mai multe provincii din est şi sud, în scopul de “a lansa o operaţiune de gherilă împotriva guvernului”.

După ce valea Shahi Kot, centrul rezistenţei Al-Qaida din munţii Arma, a fost ocupată de forţele aliate, în cadrul operaţiunii Anaconda, soldaţii coaliţiei au continuat verificările metodice ale peşterilor din regiune, unde s-au refugiat o parte dintre adversarii lor înainte de a fi omorîţi sau de a fugi, aviaţia americană efectuând noi raiduri în această zonă. 

Principala ţintă a campaniei americane declanşate pe 7 octombrie 2001, în Afganistan, ca represalii faţă de atentatele din 11 septembrie, şeful reţelei Al-Qaida, Ossama bin Laden, încă nu a fost găsit, la fel ca şi şeful suprem al talibanilor, mollahul Mohammad Omar.

Operaţiunea “Anaconda”, lansată împotriva talibanilor şi a combatanţilor Al-Qaida regrupaţi în estul Afganistanului, încheiată la 18 martie a.c. poate fi considerată “o reuşită”, “deşi puncte ale rezistenţei teroriste sunt, în continuare, active”, a declarat purtătorul de cuvânt al Pentagonului, Victoria Clarke.

Operaţiunea “Anaconda” a fost lansată la 2 martie în munţii Arma, din estul Afganistanului, cu participarea forţelor americane, afgane şi aliate. Aproximativ 2.000 de militari americani au luat parte la această operaţiune, iar în timpul confruntărilor şi-au pierdut viaţa 8 soldaţi americani, alţi 50 fiind răniţi. Oficiali americani au anunţat, de asemenea, că sute de combatanţii talibani şi Al-Qaida şi-au pierdut viaţa în timpul operaţiunii.

 

9. Procesul de evaluare a ţărilor candidate la aderarea în structurile NATO

NATO a început, la 18 martie a.c., ultima evaluare a eforturilor celor nouă state candidate la aderare în vederea adaptării la standardele organizaţiei, înaintea summit-ului de la Praga din noiembrie a.c., unde se va decide care vor fi viitoarele membre ale Alianţei Nord-Atlantice.

Evaluările anuale sunt incluse în cadrul Planului de Acţiune pentru Aderare creat de NATO în 1999.

NATO încurajează ţările candidate să îşi restructureze forţele armate, pentru “a aduce valoare adăugată” organizaţiei, dar, spre deosebire de Uniunea Europeană, nu impune criterii de aderare.

În urma acestor întâlniri cu reprezentanţii ţărilor candidate, experţii Alianţei vor redacta câte un raport pentru fiecare stat, care va fi prezentat la reuniunea miniştrilor de externe din ţările NATO, programată să se desfăşoare la Reykjavik, în zilele de 14 şi 15 mai.

“Astfel vor putea începe discuţiile dintre membrii NATO, în cadrul Consiliului permanent al organizaţiei”, a afirmat un oficial al Alianţei.

Analiştii au adus în discuţie procesul haotic al precendentei extinderi, de la summit-ul din 1997 de la Madrid, când au fost admise Polonia, Ungaria şi Cehia, dar au fost respinse candidaturile Sloveniei şi României.

Oficial, Alianţa s-a angajat să primească minimum o ţară candidată, dar surse diplomatice din cadrul NATO afirmă că “mai mulţi membri ai Alianţei par să susţină aderarea a şapte ţări”. Oficialii citaţi afirmă că atentatele din 11 septembrie din Statele Unite au accentuat ideea unei extinderi substanţiale, care ar avea “un efect stabilizator” în Europa. “Alegerea va fi de ordin politic şi nu va fi făcută pe criterii obiective”, au afirmat sursele citate, care au adăugat că “rapoartele experţilor vor constitui elemente importante, dar nu vor exista criterii tehnice”, adaugă aceasta.

Albania şi Macedonia par a fi excluse din cauza întârzierilor înregistrate în reforme şi a fragilităţii păcii în Macedonia, care îşi revine cu dificultate după mai multe luni de confruntări cu grupări albaneze de gherilă.

Sursele citate afirmă că Slovenia are şanse serioase să fie invitată, alături de cele trei ţări baltice, ca urmare a îmbunătăţirii relaţiilor dintre NATO şi Rusia. “Este dificil să disociezi ţările baltice”, a afirmat un diplomat al Alianţei Nord-Atlantice. “Pentru a linişti temerile Rusiei, pot fi oferite garanţii, inclusiv cele privind lipsa desfăşurării de arme nucleare şi de forţe de luptă pe teritoriul statelor care aderă la NATO”, a concluzionat acesta.

În Slovacia, eventuala revenire la putere, în această toamnă, a fostului premier Vladimir Meciar, lider populist care îi nelinişteşte pe occidentali, ridică unele probleme. Secretarul general al NATO, lordul George Robertson, a cerut slovacilor să nu voteze pentru acesta în cadrul viitoarelor alegeri legislative.

“În privinţa Bulgariei şi a României, partida nu este încă jucată. Sunt ţări semnificative din punct de vedere al numărului de locuitori, dar situaţia lor economică este dificilă, iar forţele lor armate nu se află cu adevărat la nivelul necesar”, a afirmat oficialul NATO.

 

10. Alegerile legislative din Portugalia

Analiştii remarcă faptul că după Danemarca şi Italia, Portugalia este un alt stat european care a pus capăt unei perioade de şase ani de guvernare socialistă odată cu victoria Partidului Social Democrat (PSD, centru-dreapta), în urma alegerilor legislative anticipate desfăşurate la 17 martie a.c.

Victoria PSD ar putea fi interpretată de clasa politică europeană ca un nou indiciu al sfârşitului “valului roz” din Europa, înainte de alegerile ce urmează să se desfăşoare în Franţa, Germania, Suedia, Irlanda şi Olanda.

Social-democraţii, care au obţinut 116 locuri din totalul de 230 ale Parlamentului de la Lisabona, au obţinut majoritatea faţă de partidele de stânga şi nu sunt obligate să realizeze alianţe, conform analiştilor, cu Partidul Popular (CDS/PP, dreapta), care a obţinut 14 mandate, pentru a deţine o majoritate absolută de dreapta.

O reeditare a coaliţiei guvernamentale Alianţa Democrată între cele două formaţiuni, ce le-a permis să preia puterea în 1979 sub fostul premier liberal Francisco Sa Carneiro nu este considerată uşoară. De altfel, o primă tentativă a eşuat înaintea alegerilor legislative de la 10 octombrie 1999, câştigate de socialişti, din cauza puternicelor divergenţe ce îi opun pe liderii celor două partide.

Preşedintele PSD şi candidat la postul de premier, Jose Manuel Durao Barroso, a declarat, după anunţarea victoriei, că va face “tot ce îi stă în putinţă pentru a alcătui un Guvern stabil şi credibil pentru următorii patru ani”. Dar nu s-a referit deloc la un eventual acord cu CDS/PP.

La rândul său, preşedintele CDS/PP, Paulo Portas, a subliniat că partidul pe care-l conduce a devenit “decisiv” pentru alcătuirea unei majorităţi guvernamentale. P. Portas a afirmat că “primul pas în realizarea unui Guvern de coaliţie trebuie făcut de către partidul învingător în alegeri, PSD, în care vocile pro şi contra unei alianţe de dreapta s-au multiplicat”.

Durao Barroso, care urmează să primească în mod oficial la începutul lunii aprilie însărcinarea de a forma noul Guvern din partea preşedintelui socialist Jorge Sampaio, a afirmat că doreşte “să examineze în primul rând” cu şeful statului modalitatea de a asigura stabilitatea Executivului.

Viitorul prim-ministru este conştient de faptul că va avea de înfruntat în Parlament o puternică opoziţie de stânga, în special din partea Partidului Socialist (PS) al cărui grup parlamentar s-a redus, totuşi, de la 115 la 95 de deputaţi. PS s-a impus în oraşele mari, ca Lisabona şi Porto, cucerite anterior de PSD în urma alegerilor municipale.

Noul secretar general al PS, Eduardo Ferro Rodrigues, unul dintre liderii aripii de stânga a partidului, a declarat că va fi în măsură să găsească mai uşor aliaţi în celelalte forţe parlamentare de stânga, Partidul Comunist (PC) şi Blocul Stângii (BE, extremă-stânga), decât predecesorul său, Antonio Guterres.

Partidul Comunist, care şi-a văzut redus de la 17 la 12 numărul de locuri deţinute împreună cu verzii în cadrul Coaliţiei Democrate Unitare (CDU), este considerat de către observatori, marele înfrânt al scrutinului, în timp ce BE, cu trei deputaţi, faţă de doi anterior, este singura formaţiune de stânga ce şi-a ameliorat rezultatul precedent.

După 27 martie 2002, data anunţării rezultatelor finale, vor fi atribuite celelalte patru locuri de deputat, ce nu vor putea să schimbe eşichierul parlamentar rezultat în urma alegerilor anticipate. 

Rata de participare la vot a fost de 62,34%.

